Surġent tal-Pulizija baqa’ jinżamm arrestat wara li tressaq il-Qorti akkużat b’użu ħażin ta’ kompjuter f’każ relatat mal-isparatura li seħħet ġimagħtejn ilu li kienet tinvolvi x-xufier tal-Ministru Manuel Mallia. Is-Surġent Leeroy Balzan Engerer ta’ 31 sena minn Tas-Sliema wieġeb mhux ħati għall-akkużi li tlett ijiem wara l-isparatura f’Tal-Qroqq, għamel użu ħażin minn kompjuter billi biddel jew ħassar xi dejta u żvela l-password lil persuni mhux awtorizzati biex jaċċessaw dokumenti uffiċjali. L-Avukat Franco Debono li deher għas-surġent stazzjonat fl-Għassa tal-Imsida, ikkontesta l-akkużi u argumenta li l-klijent tiegħu ma kienx l-għassa fil-ħinijiet li qed ikun allegat li uża l-kompjuter. Dr Debono talab li dan ikun konfermat billi jaraw il-filmati miġbuda mill-kameras tas-sigurtà. Il-prosekuzzjoni qalet li dan qed issir fl-inkjesta tal-maġistrat. Il-Qorti ma laqgħetx it-talba għall-ħelsien mill-arrest. Il-Maġistrat Francesco Depasquale argumenta li minħabba n-natura tal-każ, mhux opportun li jingħata l-ħelsien mill-arrest. Is-Surġent Balzan Engerer hu wieħed minn żewġ membri tal-Korp tal-Pulizija li allegatament bagħbsu mal-evidenza u d-dokumentazzjoni relatata mal-isparatura li dwarha, Paul Sheehan diġà tressaq il-Qorti u ġie mixli bl-attentat ta’ qtil ta’ Stephen Morrison Smith. Spettur tal-Pulizija ġie sfurzat joħroġ bil-leave wara li hu suspettat li bagħbas mal-evidenza u avviċina xhieda li ġibdu filmati tal-isparatura.